
На основу члана 138. став 1. Устава Републике Србије
 и члана 31. став 2. Закона о Заштитнику грађана
, у поступку контроле законитости и правилности рада Националне службе за запошљавање, по притужби већег броја грађана, Заштитник грађана 
У Т В Р Ђ У Ј Е

Национална служба за запошљавање начинила је, на штету већег броја грађана, пропуст у раду у вези са исплатом привремених накнада грађанима који су на дан 9. јуна 1999. године били у радном односу у државним и друштвеним организацијама и предузећима на подручју АП Косова и Метохије, утврђених закључцима Владе Републике Србије, који се огледа у следећем:

· неисплаћивању, због кашњења у трајању од шест месеци, преосталих месечних износа лицима код којих је наступио престанак права на привремену накнаду, закључно са месецом у коме је наступио престанак поменутог права, са припадајућим доприносима за пензијско и инвалидско осигурање и здравствено осигурање, 

· неисплаћивању привремене накнаде лицима у радном односу у здравственим установама која нису радно ангажована, и код којих није наступио престанак права на привремену накнаду, са припадајућим доприносима за пензијско и инвалидско осигурање и здравствено осигурање почев од јуна 2014. године.

На основу утврђених недостатака у раду, Заштитник грађана упућује Националној служби за запошљавање  следеће:
П Р Е П О Р У К E
I Национална служба за запошљавање предузеће, без одлагања, све потребне радње како би обезбедила да база података, евиденције и спискови корисника привремене накнаде одражавају потпуно и тачно чињенично стање од значаја за остваривање права на привремену накнаду, а нарочито у погледу (не)постојања основа за престанак права и исплату привремене накнаде. 

II Након тога, Национална служба за запошљавање обавестиће Министарство за рад, запошљавање, борачка и социјална питања, Министарство здравља и Министарство финансија о броју корисника из ажуриране базе података и потребним  финансијским средствима за исплату привремене накнаде.
III Грађанима, који су на дан 9. јуна 1999. године били у  радном односу у државним и друштвеним организацијама и предузећима на подручју АП Косова и Метохије, Национална служба за запошљавање обезбедиће, без одлагања, исплату привремене накнаде на начин и у обиму утврђеном Закључком Владе РС тако што ће: 
- обезбедити запосленима у здравственим установама, који нису радно ангажовани и код којих није наступио основ за престанак права на привремену накнаду, исплату привремене накнаде почев од јуна 2014. године;
- донети одговарајући правни акт, којим ће уредити начин исплате привремене накнаде лицима, код којих је наступио основ за престанак права на привремену накнаду, а којима због кашњења у исплати привремене новчане накнаде од шест месеци, нису исплаћени преостали износи.
Национална служба за запошљавање обавестиће Заштитника грађана, у року од 60 дана од дана пријема овог акта о поступању по препорукама, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено. 

Р а з л о з и:

Заштитник грађана примио је притужбе већег броја грађана
, којима је сходно Закључку Владе РС исплаћивана привремена накнада на начин, у износу и до испуњења неког од основа за престанак права, јер су на дан 9. јун 1999. године били радном односу у државним и друштвеним организацијама и предузећима на подручју АП Косова и Метохије. 
Притужбама се указује да Национална служба за запошљавање, лицима код којих је наступио основ за престанак права на привремену накнаду, због кашњења у исплати привремене новчане накнаде од шест месеци, не исплаћује преостале месечне износе, до месеца у коме је наступио основ за брисање са евиденције. Такође, лицима у радном односу у здравственим установама која нису радно ангажована, код којих није наступио основ за престанак права на привремену накнаду, не исплаћује привремену накнаду почев од јуна 2014. године када је на основу Закључка Владе РС 05 број: 112-9819/2013 од 18. новембра 2013. године требала да преузме исплату привремене накнаде од Републичког фонда за здравствено осигурање за укупно 1.171 лице запослено у здравственим установама. 
Заштитник грађана је спровео поступак контроле законитости и правилности рада Националне службе за запошљавање (у даљем тексту: НСЗ), те је на основу навода из притужбе, изјашњења НСЗ бр. 036-104-103/2014 од 5. јануара 2015. године, изјашњења НСЗ бр. 0012-07-15/2015 од 16. марта 2015. године и изјашњења Министарства здравља бр.072-00-00567/2015 од 27. априла 2015. године, података прикупљених током непосредног надзора и документације коју су Заштитнику грађана доставили притужиоци и НСЗ утврдио следеће:

НСЗ сходно Закључку Владе РС исплаћује привремену накнаду корисницима на основу базе података и спискова којима располаже. Привремену накнаду исплаћује НСЗ, на терет средстава буџета Републике. Привремену накнаду остварују они који су најкасније до 9. јуна 1999. године били у радном односу у некој од друштвених организација или предузећа на подручју АП Косова и Метохије, а сада по том основу, не добијају зараду, нису засновали нови радни однос, немају услов за пензију, нису остварили право на новчану накнаду у време незапослености и не остварују приход по основу рада и имовине. НСЗ, поред активности које су прописане Законом о запошљавању и осигурању за случај незапослености, сходно Закључку Владе РС обавља послове исплате привремене накнаде. Исплата привремене накнаде представља додатну надлежност НСЗ. НСЗ до 26. августа 2010. године вршила је исплату привремене накнаде запослених са територије АП Косова и Метохије на основу Закључка Владе Републике Србије 05 Број: 02-4586/2003-001 од 17. јула 2003. године, а од 26. августа 2010. године на основу Закључка Владе Републике Србије 05 Број: 120-6051/2010 од 26. августа 2010. године.

Проблем исплате привремене накнаде започео је током 2013. години и исти је интерним актима директора упућеног филијалама превазиђен, за лица која испуњавају услов за пензију током 2013. године. 

Наиме, актом Министарства финансија и привреде
 НСЗ је обавештена да су умањена средства у буџету која су трансферисана из буџета за исплату привремене накнаде са образложењем да је у припреми Предлог Закључка Владе којим би закључно са 31. децембром 2012. године престала да се исплаћује привремена накнада за кориснике који живе ван подручја  АП Косова и Метохије, а чију исплату врши НСЗ у складу са Закључком Владе из 2010. године. С тим у вези НСЗ је потребно да достави Одлуку о изменама и допунама Финансијског плана за 2013. годину.
НСЗ је донела у складу са дописом Министарства финансија и привреде Одлуку о изменама и допунама Финансијског плана за 2013. годину. 

Дописом директора НСЗ 
 обавештене су Филијале НСЗ да су Одлуком о изменама и допунама Финансијског плана за 2013. годину умањена средства за исплату привремене накнаде. Дописом је наведено да се корисницима који испуњавају услове за пензију у 2013. години пролонгира остваривање тог права због неусаглашености датума стицања права на пензију уплаћеног стажа осигурања. С тим у вези, Филијалама је наложено да је потребно да обавесте кориснике  којима за остваривање права на пензију 2013. години недостаје стаж осигурања по основу привремене накнаде која је доспела за исплату, да НСЗ поднесу захтев за исплату припадајуће привремене накнаде до дана испуњавања услова за остваривање права на пензију. На основу поднетог захтева НСЗ ће извршити обрачун припадајуће привремене накнаде до испуњења услова за остваривање права на пензију и у складу са приливом средстава извршити исплату, односно уплату прописаних доприноса. Након тога НСЗ ће поднети прописане обрасце надлежној филијали Фонда ПИО на основу којих ће корисник моћи да поднесе захтев за остваривање права на пензију.
Законом о буџету за 2014. годину 
средства за исплату привремене накнаде су такође умањена и недовољна. Међутим решење за проблем корисника привремене накнаде није пронађен, тако да су корисници који су током 2014. године остварили услов за пензију остали ускраћени за исплату шест месечних износа привремене накнаде са припадајућим доприносима за обавезно социјално осигурање.

Увидом у податке са интернет презентације НСЗ утврђено је да 24. јуна 2015. године извршена исплата привремене новчане накнаде незапосленим лицима, који живе на и изван територије АП Косова и Метохије, за новембар 2014. године.
У вези са исплатом привремене накнаде запосленима у здравственим установама који нису радно ангажовани, Закључком Владе Републике Србије 05 Број: 112-9819/2013 од 18. новембра 2013. године, надлежност исплате привремене накнаде од 1. јуна 2014. године за укупно 1.171 лице запослено у здравственим установама на територији АП Косова и Метохије, који нису радно ангажовани, преузела је НСЗ од Републичког фонда за здравствено осигурање. Закључак је ради реализације достављен Министарству здравља, Министарству за рад, запошљавање, борачка и социјална питања, Републичком фонду за здравствено осигурање, НСЗ и Министарству финансија. 

НСЗ није спровела наведени Закључак, те се лицима која су била запослена у здравственим установама на територији АП Косова и Метохије, а  нису радно ангажовани, од јуна 2014. године не исплаћује привремена накнада са припадајућим доприносима за обавезно социјално осигурање. НСЗ је своје поступање образложила тиме  да је Закључак Владе Одлуком Уставног суда од 16. априла 2010. године престао да важи те да немају основ да исплате привремену накнаду здравственим радницима, док је за запослене са истим радно правним статусом у јавним предузећима и другим јавним службама на територији АП Косова и Метохије наставила да исплаћује привремену накнаду.

С обзиром на то да је право на привремену накнаду овим лицима утврђено, та лица су накнаду већ примала преко Републичког фонда за здравствено осигурање, те одлуком да не исплаћује привремену накнаду једној групи лица НСЗ је запослене у здравственим установама неоправдано ставила у неједнак положај у односу на запослене у другим органима и организацијама са АП Косова и Метохије. НСЗ је занемарила и чињеницу да је Влада, од дана објављивања Одлуке Уставног суда донела два нова закључка којима је уредила право на привремену накнаду који се у једнакој мери односе на све запослене, па и запослене у здравственим установама.
***

Приликом утврђивања недостатака у раду НСЗ, Заштитник грађана руководио се Закључцима Владе,  правним актима НСЗ и начелима добре управе.

-Закључак Владе Републике Србије
Исплата привремене накнаде запослених са територије АП Косово и Метохија утврђена је Закључком Владе Републике Србије 05 Број: 02-4586/2003- 001 од 17. јула 2003. године којим је прихваћена Информација у погледу статуса одређених органа, организација и служби са подручја АП Косово припремљена од стране Радне групе за разматрање питања везаних за статус одређених органа, организација и служби са подручја АП Косово и Метохија. 
У циљу решавања питања делимичног социјалног збрињавања лица која су на дан 9. јуна 1999. године била у радном односу у друштвеним организацијама и друштвеним предузећима на подручју АП Косово и Метохија, између осталог, Информацијом је од стране Радне групе предложено исплаћивање привремене накнаде (услови за остваривање права на привремену накнаду, висина привремене накнаде и почетак исплате по основу овог права). 

Исплата привремене накнаде престаје када корисник права на привремену накнаду заснује радни однос или оствари приход по основу рада или имовине. 

На привремену накнаду плаћају се доприноси за пензијско и инвалидско и здравствено осигурање, по стопама прописаним за плаћање ових доприноса на основицу коју чини новчана накнада која се остварује по прописима о запошљавању. 

Уређење делимичног социјалног збрињавања ових лица предложено је као привремено до доношења одговарајућих закона. 

Остваривање права на привремену накнаду обезбеђује се почев од исплате за септембар месец 2003. године. 

Средства потребна за исплату привремене накнаде обезбеђују се у буџету Републике Србије. 

Привремену накнаду исплаћује Републички завод за тржиште рада, сада НСЗ као њен правни следбеник и дужна је да ажурно води јединствену базу података о лицима којима се врше исплате по основу права на привремену накнаду. 

Закључком Владе 05 Број: 120-335/2007 од 11. јануара 2007. године прихваћена је Информација о остваривању права на накнаду плате, односно зараде, као и привремену накнаду запослених са подручја АП Косово и Метохија и утврђен је нов износ привремене накнаде почев од исплате за месец фебруар, односно за месец април 2007. године. 

Одлуком IУ Број: 412/2003 Уставни суд утврдио је да тачка 1. Закључка Владе 05 Број: 02-4586/2003-001, у делу који се односи на прихватање тач. 1. до 12. Информације, која је саставни део Закључка, није у сагласности са Уставом и законом. 

Закључак Владе 05 Број: 120-6051/2010 од 26. августа 2010. године, донет после објављивања Одлуке Уставног суда IУ Број: 412/2003, представља правни основ за исплату привремене накнаде.
Закључак Владе 05 Број: 112-9819/2013 од 18. новембра 2013. године, представља правни основ за исплату привремене накнаде лицима запосленим у здравственим установама на територији АП Кoсова и Метохије који нису радно ангажовани од 1. јуна 2014. године преко Националне службе за запошљавање.
-Интерни акти Националне службе за запошљавање

Директор Републичког завода за тржиште рада донео је Упутство за формирање базе података и условима и поступку за исплату привремене накнаде запосленима са територије АП Косово и Метохија Број: 0032-104-32/03 од 27. августа 2003. године. Саставни део овог Упутства су и Упутство за пријем пријава за остваривање права на привремену накнаду и Упутство за попуњавање пријава за остваривање права на привремену накнаду (образац ППН1 и ППН2). 

Национална служба за запошљавање до 26. августа 2010. године извршила исплату привремене накнаде запослених са територије АП Косово и Метохија на основу Закључка Владе Републике Србије 05 Број: 02-4586/2003-001 од 17. јула 2003. године, а од 26. августа 2010. године на основу Закључка Владе Републике Србије 05 Број: 120-6051/2010 од 26. августа 2010. године.
***

На основу утврђених чињеница и околности, имајући у виду правни основ, сврху и циљ привремене накнаде, Заштитник грађана је  нашао да грађани, који су на дан 9. јуна 1999. године били радном односу у државним и друштвеним организацијама и предузећима на подручју АП Косова и Метохије,  не остварују право на привремену накнаду на начин и у обиму утврђеном Закључком Владе РС.
Органи јавне власти и јавни службеници су обавезни да поштују оправдана и разумна очекивања која грађани имају, посебно с обзиром на претходну праксу органа јавне власти или која су ти или други органи и службеници створили. 

Организације обавезног социјалног осигурања су дужне да једнако поступају према свим грађанима који су у истој или сличној ситуацији. У складу с тим, треба да буду објективни и правични, да поштују оправдана и разумна очекивања грађана, јер било какво друго понашање је акт лоше управе, који за последицу има неостваривање права грађана, код којих се ствара осећај сумње и несигурности.

Организација обавезног социјалног осигурања  која је начинила пропуст у раду дужна је да у свакој могућој мери и на сваки дозвољен начин отклони или умањи последице пропуста према грађанима.

Терет пропуста на страни организације обавезног социјалног осигурања не треба да сноси грађанин. Дужност је организације да се ангажује на остваривању загарантованих права грађана, чак и када постоје отежавајуће околности које није скривио, јер  одговорност за обављање јавног посла управо налаже да сваки орган и службено лице које је у прилици уложи посебан напор како би штета по приватни и јавни интерес услед пропуста на страни јавне власти била спречена.
На основу свих утврђених чињеница и околности, Заштитник грађана утврдио је недостатке у раду НСЗ на штету остваривања правних интереса грађана због чега је, сагласно члану 31. став 2. Закона о Заштитнику грађана, упутио препоруку ради отклањања уочених недостатака у раду, као и у циљу унапређења рада НСЗ.

	ЗАМЕНИК ЗАШТИТНИКА ГРАЂАНА 

	

	Роберт Сепи


Доставити:

· Национална служба за запошљавање
· Министарство за рад, запошљавање, борачка и социјална питања, ради информације
· Министарство финансија, ради информације

· Министарству здравља, ради информације

· Подносиоцима притужби
· Архиви

� „Сл. гласник РС“ бр. 98/06


� „Сл. гласник РС“ бр. 79/05 и 54/07


� Подносиоци притужби: М.П., М.Ш., П. К., С. П., С. Ђ., С. С., В. Т., И.К., Р. К., Д. Т. М., С. С., Р. С., Ј. С., О. С., С. М. В.М., М. Ј., С. К. и Б. Т. у своје име и по овлашћењу 60 запослених здравствених радника са АП Косова и Метохије. 


� Бр. 401-00-2469/2013 од 18. јуна 2013. године


�  БР0070-40-223/13 од 29. октобра 2013. године


� "Сл. гласник РС", бр. 110/2013, 116/2014 и 142/2014

